## Uredba o podjeli Hrvatskoga filološkoga instituta, Zagreb

### NN 103/1996 (6.12.1996.), Uredba o podjeli Hrvatskoga filološkoga instituta, Zagreb

# **VLADA REPUBLIKE HRVATSKE**

Na temelju članka 69. stavka 3. Zakona o ustanovama ("Narodne novine",
broj 76/93), Vlada Republike Hrvatske je na sjednici održanoj 28. studenoga
1996. godine donijela

## **UREDBU**

## **O PODJELI HRVATSKOGA FILOLOŠKOGA INSTITUTA, ZAGREB**

Članak 1.

Ovom Uredbom dijeli se Hrvatski filološki institut, Zagreb na dvije
javne ustanove pod nazivom:

- Institut za hrvatski jezik i jezikoslovlje sa sjedištem u Zagrebu,
Strossmayerov trg 2, i

- Staroslavenski institut sa sjedištem u Zagrebu, Demetrova 11

Članak 2.

Osnivač Instituta za hrvatski jezik i jezikoslovlje i Staroslavenskog
Instituta je Republika Hrvatska, a prava i dužnosti osnivača obavljat će
Ministarstvo znanosti i tehnologije.

Članak 3.

Djelatnost Instituta za hrvatski jezik i jezikoslovlje je:

- znanstvena istraživanja, razvojna istraživanja, objavljivanje rezultata
znanstvenih i razvojnih istraživanja, znanstveno osposobljavanje te održavanje
i razvoj znanstvenoistraživačke infrastrukture u području humanističkih
znanosti u polju filologija, a u svezi sa povijesnim razvojem i suvremenim
stanjem hrvatskog jezika i jezikoslovlja,

- znanstvena istraživanja, razvojna istraživanja, objavljivanje rezultata
znanstvenih i razvojnih istraživanja u srodnim poljima u znanstvenom području
humanističkih znanosti,

- visokostručna istraživanja i objavljivanje rezultata visokostručnih
radova u području humanističkih znanosti u polju filologija.

Članak 4.

Djelatnost Staroslavenskog instituta je:

- znanstvena istraživanja, razvojna istraživanja, objavljivanje rezultata
znanstvenih i razvojnih istraživanja, znanstveno osposobljavanje te održavanje
i razvoj znanstvenoistraživačke infrastrukture u području humanističkih
znanosti u polju filologija, a u svezi sa staroslavenskim jezikom i književnošću,

- znanstvena istraživanja, razvojna istraživanja, objavljivanje rezultata
znanstvenih i razvojnih istraživanja u srodnim poljima u znanstvenom području
humanističkih znanosti,

- visokostručna istraživanja i objavljivanje rezultata visokostručnih
radova u području humanističkih znanosti u polju filologija.

Članak 5.

Tijela Instituta za hrvatski jezik i jezikoslovlje i Staroslavenskog
instituta (u daljnjem tekstu: Instituti) jesu: upravno vijeće, znanstveno
vijeće i ravnatelj.

Članak 6.

Institutima upravlja upravno vijeće.

Upravno vijeće donosi program rada i razvoja Instituta i nadzire njihovo
izvršavanje, odlučuje o financijskom planu, donosi godišnji obračun, predlaže
osnivaču promjenu ili proširenje djelatnosti, daje osnivaču i ravnatelju
prijedloge i mišljenje o pojedinim pitanjima, donosi statut uz suglasnost
osnivača, donosi druge opće akte u skladu sa statutom, donosi odluke u
drugom stupnju u svezi o pravima zaposlenika, raspravlja o izvješćima ravnatelja,
obavlja i druge poslove određene statutom Instituta.

Članak 7.

Upravno vijeće ima predsjednika i dva člana koje imenuje ministar znanosti
i tehnologije. Jednog člana imenuje iz reda zaposlenika Instituta na prijedlog
znanstvenog vijeća Instituta.

Mandat predsjednika i članova upravnog vijeća traje dvije godine.

Osnivač može i prije isteka mandata razriješiti predsjednika i pojedine
članove upravnog vijeća.

Način rada i odlučivanja upravnoga vijeća pobliže se određuje statutom.

Članak 8.

Znanstveno vijeće je stručno vijeće Instituta.

Znanstveno vijeće obavlja poslove propisane Zakonom o znanstvenoistraživačkoj
djelatnosti i statutom Instituta.

Članak 9.

Voditelj Instituta je ravnatelj.

Ravnatelj se imenuje na vrijeme od četiri godine uz uvjete i na način
određen zakonom.

Ravnatelj ustrojava, vodi rad i poslovanje Instituta, predstavlja i
zastupa Institute u svim postupcima pred sudovima, upravnim i drugim državnim
tijelima te pravnim osobama s javnim ovlastima, daje pismenu punomoć drugim
osobama u granicama svoje ovlasti da zastupaju Institute u pravnom prometu,
određuje osobe za potpisivanje financijske i druge dokumentacije, vodi
i odgovoran je za stručni rad Instituta, podnosi pismeno izvješće upravnom
vijeću o cjelokupnom poslovanju Instituta te obavlja druge poslove određene
zakonom i statutom.

Članak 10.

Institut za hrvatski jezik i jezikoslovlje koristit će:

- poslovnu zgradu u Zagrebu, Strossmayerov trg 2, upisanu u z.k.ul.
br. 6047 k.o. Grad Zagreb

Sredstva Instituta za hrvatski jezik i jezikoslovlje čine:

- oprema i druga sredstva nabavljena do dana stupanja na snagu ove Uredbe
za potrebe poslovanja Zavoda za hrvatski jezik Hrvatskoga filološkog instituta

Staroslavenski institut koristit će poslovnu zgradu u Zagrebu, Demetrova
11, upisanu u z.k.ul.br. 390 k.o. Grad Zagreb.

Sredstva Staroslavenskog instituta čine:

- oprema i druga sredstva nabavljena do dana stupanja na snagu ove Uredbe
za potrebe poslovanja Staroslavenskoga zavoda Hrvatskoga filološkog instituta.

Prava i obveze koje su na dan stupanja na snagu ove Uredbe nastale poslovanjem
Hrvatskog filološkog instituta dijele se na jednake dijelove.

Članak 11.

Danom stupanja na snagu ove Uredbe Institut za hrvatski jezik i jezikoslovlje
preuzima zaposlenike koji su do tada obavljali poslove za Zavod na hrvatski
jezik Hrvatskoga filološkog instituta, a Staroslavenski institut preuzima
zaposlenike koji su do tada obavljali poslove za Staroslavenski zavod Hrvatskoga
filološkog instituta.

Članak 12.

Instituti ne mogu bez suglasnosti osnivača steći, opteretiti ili otuđiti
nekretnine ili drugu imovinu čija je vrijednost veća od 20.000,00 kuna.

Članak 13.

Ako Instituti u obavljanju svoje djelatnosti ostvare dobit, ta se dobit
upotrebljava isključivo za obavljanje i razvoj djelatnosti Instituta.

O upotrebi dobiti iz stavka 1. ovog članka odluku donosi upravno vijeće
Instituta.

Članak 14.

Sredstva za redovnu djelatnost Instituta osiguravaju se iz sredstava
državnog proračuna Republike Hrvatske i iz vlastitih prihoda.

Članak 15.

U snošenju gubitaka nastalih poslovanjem kao i za svoje obveze Instituti
odgovaraju cijelom svojom imovinom.

Republika Hrvatska solidarno i neograničeno odgovara za obveze Instituta.

Članak 16.

Statute Instituta donose upravna vijeća uz suglasnost Ministarstva znanosti
i tehnologije.

Statute Instituta donijet će upravna vijeća u roku od 30 dana od dana
registracije Instituta.

Članak 17.

Djelatnost Instituta je javna.

O javnosti rada Instituta skrbi ravnatelj.

Upravno vijeće Instituta dužno je najmanje jedanput godišnje podnijeti
izvješće osnivaču o radu Instituta.

Članak 18.

Ministar znanosti i tehnologije imenovat će privremene ravnatelje Instituta,
koji će obaviti pripreme za početak rada Instituta, a naročito pribaviti
mišljenje Nacionalnoga znanstvenog vijeća, te podnijeti prijavu za upis
u sudski registar.

Članak 19.

Ministar znanosti i tehnologije imenovat će predsjednika i članove upravnih
vijeća Instituta u roku 15 dana od stupanja na snagu ove Uredbe.

Članak 20.

Institut za hrvatski jezik i jezikoslovlje i Staroslavenski institut
počinju s radom danom upisa u sudski registar.

Hrvatski filološki institut prestaje s radom danom upisa u sudski registar
Instituta iz prethodnog stavka.

Članak 21.

Ova Uredba stupa na snagu danom objave u "Narodnim novinama".

Klasa: 602-04/96-01/05
Urbroj: 5030104-96-2
Zagreb, 28. studenoga 1996.

Predsjednik
**mr. Zlatko Mateša,** v. r.

Uredba, NN 103/1996-1996